OSLO-LEDERE: Partisekretær Siri Staalesen (til høyre) har håndtert varslingssaken i Oslo Ap. Til venstre: byrådsleder Raymond Johansen. Foto: Mattis Sandblad, VG

Ny varslingssak om seksuell trakassering i Ap

Arbeiderpartiet er rammet av en ny metoo-sak, skriver Dagbladet. Saken gjelder en tillitsvalgt i Oslo Ap, hvor det er kommet varsel om seksuell trakassering.

Oppdatert 2. mars 2018

Artikkelen er over to år gammel

Dagbladet som omtalte saken først, skriver at avisen kjenner identiteten til vedkommende, men har valgt å ikke identifisere.

Varselet kom til partiet i januar, og skal dreie seg om én sak, ifølge en epost partisekretær Siri Staalesen i Oslo Ap har sendt til VG.

– Partiledelsen i Oslo Ap har håndtert ett varsel etter jul og konkludert med at det har forekommet brudd på Arbeiderpartiets interne retningslinjer mot seksuell trakassering. Jeg ønsker ikke å gå i detalj inn i varselet men det dreier seg om én sak. Begge parter har kommet til orde med sin versjon. Varsler er fulgt tett opp med møter og samtaler både under- og etter prosessen fra partiledelsens side og fra en støtteperson i partiet, skriver partisekretæren.

VG er også kjent med hvilken Ap-politiker det er varslet om, men har ikke lyktes med å komme i kontakt med vedkommende fredag kveld.

les også Barneforsker: AUF-foreldre bør være bekymret for trakassering

– Bedt om å trekke seg

Personen det er varslet mot er bedt om å trekke seg fra byomfattende verv i Oslo Ap og i AUF i Oslo.

I tillegg er lokallagsleder i det aktuelle partilaget Ap-politikeren er medlem av, informert om saken.

– Det har hatt konsekvenser for vedkommendes posisjoner i Oslo Ap og AUF i Oslo, og vi er fortsatt i prosess med oppfølging av denne saken, legger Staalesen til.

Hun understreker alvoret i saken.

– Det er alvorlig når det forekommer brudd på Arbeiderpartiets interne retningslinjer mot seksuell trakassering. Vi er opptatt av å hindre at det skjer og vi er derfor tett på de involverte i denne saken, skriver hun.

les også Støre og Giske har «tatt praten»

– Er det riktig at vedkommende har valgt å fortsette i lokallaget politikeren har verv i?

– Det har jeg ingen kommentarer til, svarer Staalesen.

Partiet skal ha vektlagt å ha hyppig kontakt og oppfølging med den som opplever seg trakassert, får VG opplyst.

Leder Frode Jacobsen i Oslo Arbeiderparti ønsker ikke å kommentere saken overfor VG, men henviser til Siri Staalesen.

Heller ikke lederen i vedkommende folkevalgtes lokallag, ønsker fredag kveld å kommentere saken.

Publisert: 02.03.18 kl. 19:21 Oppdatert: 02.03.18 kl. 22:02

Les også

Mer om Arbeiderpartiet (Ap)